paragraph_text: Samostan, nazvan po jednom od naziva za Blaženu Djevicu Mariju, smješten je na Vatikanskom brežuljku, unutar Vatikanskih vrtova u blizini vodoskoka Aquilone. Gradnja samostana je trajala od 1992. do 1994. na mjestu upravne zgrade Vatikanske policije. Nalazi se uz zidove što ih je sagradio papa Lav IV. da bi se bazilika Svetog Petra zaštitila od napada Saracena. Zgrada je podjeljena na dva dijela: zapadnu kapelu posvećenu Mariji, Majci Crkve i istočni prostor za zajednicu i samostanske sobe. Istočni dio samostana ima četiri kata, u podrumu i prizemlju su zajedničke prostorije poput kuhinje, blagovaonice, smočnice, ambulante, arhiva i ureda, a na katovima je 12 redovničkih soba. U blizini samostana se nalaze voćnjak i povrtnjak.